Jeppe Mikkelsen (RV), 2012-05-03:
Tak for det.
Med et glimt i øjet kunne jeg jo næsten sige, at jeg ikke rigtig behøver at stå her i dag og fortælle om min stilling til forslaget, for den har forslagsstillerne jo allerede været så venlige at redegøre for i bemærkningerne til beslutningsforslaget, og det skal de da have tak for.
Jeg tænker dog, jeg vil sige et par ord om vores holdning til dette forslag, så har forslagsstillerne og de, der sidder og følger debatten, jo også hørt det fra hestens mund, om man vil.
Jeg synes, emnet er meget vigtigt, og jeg tror, alle i salen her er enige om, at få hooligans ikke må ødelægge det for alle de fredelige fans.
For som forslagsstillerne skriver, kan vi ikke støtte forslaget, om end et lignende forslag tidligere har været fremsat af Det Radikale Venstre.
Det skyldes især, at der faktisk de senere år har været et markant fald i antallet af anholdelser i forbindelse med superligakampe.
I 2008-09-sæsonen blev 714 anholdt, i 2009-10-sæsonen blev 406 anholdt, og i sidste sæson var det her tal reduceret til 255 anholdte.
Det synes jeg jo er et imponerende fald.
Jeg synes også, det er imponerende, taget i betragtning af at der sidste sæson var 1,4 millioner tilskuere til superligakampe.
Jeg synes simpelt hen, det er så synd, at sådan nogle historier ikke altid når mediernes søgelys.
Faldet skyldes nok delvis, at Folketinget i 2008 tog initiativ til nogle nye redskaber på baggrund af anbefalinger fra politiet.
Det er der ved at blive lavet en evaluering af nu, og det glæder vi os til at kigge på og til at se på, hvordan det går med ordningen i øjeblikket.
Det her er ikke nogen nem opgave, og jeg vil gerne rose politiet for deres ihærdige arbejde og for at sætte så mange ressourcer af til det, som de gør.
Det ændrer selvfølgelig ikke på, at 255 anholdte er 255 for mange, så jeg ser gerne, at vi tager ved lære af de gode eksempler, som findes rundtomkring i landet.
Her er dialogbetjentkonceptet et af midlerne.
Det er udviklet af Østjyllands Politi til at afmontere nogle af de mere tilspidsede situationer frem for at møde dem med knipler.
Ifølge mine oplysninger bliver det her koncept udrullet på landsplan i løbet af 2012, så der sker jo hele tiden forbedringer.
Og så har vi justitsministeren til at turnere rundt i øjeblikket for i dialog med klubberne, spillerne og fangrupperingerne at se, om vi kan blive endnu bedre.
Det ser vi også frem til, og vi er meget imødekommende over for at drøfte det.
Derudover har vi selvfølgelig også lyttet til de røster, der var i forbindelse med vores forslag i sin tid.
Der var røster ude at påpege, at retssikkerheden i det her forslag ikke var på plads, og det har vi også lyttet til.
Først og fremmest har vi politiets hooliganregister – det er blevet nævnt heroppe fra talerstolen.
Derudover har klubberne også interne registre, som de først og fremmest benytter ved hjemmebanekampe, men de kan på sin vis også benytte dem på udebane.
Jeg har fundet et citat fra fanforsker Jonas Havelund, som beskriver systemet i Tipsbladet den 16. marts 2012.
De har indgående kendskab til folk, der har lavet ballade.
Det er jo en måde, hvorpå klubberne til højrisikokampe kan hjælpe hinanden, og det tror jeg faktisk de gør langt hen ad vejen.
Så systemet findes langt hen ad vejen i dag, men det foregår, uden at klubberne indbyrdes udveksler personfølsomme registre, og det er altså derfor, vi ikke kan støtte beslutningsforslaget, som Dansk Folkeparti skriver i bemærkningerne.